แอสเซท พลัส เผย กองทุนหุ้นกลุ่มSMARTจ่ายปันผล
กองทุน ASP-SMART และ ASP-SMART2 จ่ายผลตอบแทนกองทุนละ 0.50บาท และ 0.40บาทต่อหน่วย
2 ส.ค. 2553

กองทุน ASP-SMART และ ASP-SMART2 จ่ายผลตอบแทนกองทุนละ 0.50บาท และ 0.40บาทต่อหน่วย
นายวิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) แอสเซท พลัส กล่าวว่า การปรับตัวของดัชนีตลาดหลักทรัพย์ได้ส่งผลดีให้กับกองทุนหุ้นกลุ่ม SMART ของบริษัท โดยกองทุนยังสามารถรับซื้อคืนหน่วยลงทุนอัตโนมัติให้กับผู้ถือหน่วยลงทุนได้อย่างต่อเนื่องอีก 2 กองทุน ได้แก่ กองทุนเปิดแอสเซทพลัสสมาร์ท (ASP-SMART) และ กองทุนเปิดแอสเซทพลัสสมาร์ท 2 (ASP-SMART2) จ่ายคืนผลตอบแทนอัตโนมัติให้กับผู้ถือหน่วยลงทุนในอัตรากองทุนละ 0.50 บาท และ 0.40 บาท ต่อหน่วย ตามลำดับ รวมคิดเป็นอัตราการรับซื้อคืนหน่วยลงทุนอัตโนมัติตั้งแต่ต้นปี 40% และ 25% ตามลำดับ
นายวิน กล่าวเพิ่มเติมว่า กองทุนหุ้นกลุ่ม SMART ของบริษัท เป็นกลุ่มกองทุนที่เน้นการบริหารกองทุนเชิงรุกทั้งด้านการคัดเลือกหุ้นและการจับจังหวะซื้อขาย โดยไม่ได้คำนึงถึงน้ำหนักการลงทุนของดัชนี เพื่อสร้างผลตอบแทนเป้าหมายตามวัตถุประสงค์ที่ตั้งไว้เป็นหลัก ทั้งนี้ ณ วันที่ 30 กรกฎาคม 2553 กองทุน ASP-SMART มีการปรับตัวเพิ่มขึ้นนับตั้งแต่จัดตั้งกองทุน เมื่อวันที่ 10 เมษายน 2552 อยู่ที่ 90.38% ขณะที่ SET Index ปรับตัวขึ้นที่ 88.56% ในช่วงเวลาเดียวกัน  และกองทุน ASP-SMART2 มีการปรับตัวเพิ่มขึ้นนับตั้งแต่จัดตั้งกองทุน เมื่อวันที่ 9 ตุลาคม 2552 อยู่ที่ 25.48% ขณะที่ SET Index ปรับตัวขึ้น 18.12% ในช่วงเวลาเดียวกัน  
“บริษัทอยู่ในระหว่างการเตรียมเสนอขายกองทุน ASP-SMART6 เพื่อรองรับความต้องการของกลุ่มผู้ลงทุนเดิม จากการคาดการณ์จังหวะของตลาดว่าหลังจากที่ตลาดสามารถปรับตัวขึ้นจนถึงระดับมูลค่าตามปัจจัยพื้นฐานแล้ว อาจมีการปรับฐาน ซึ่งเป็นโอกาสในการเข้าลงทุนรอบใหม่“ นายวิน กล่าว